 Immagine che contiene testo

Descrizione generata automaticamente

**Samova ríša**

V 6. storočí sa v Podunajskej nížine objavil kočovný kmeň s nie úplne jasným pôvodom, **Avari**. Na ich čele stál vodca **kagan Bajan**. Išlo o zväz kočovných spoločenstiev, ktoré nemali spoločný ani jazyk, držala ich pokope vojenská sila, ale ich zoskúpenie je známe pod názvom **Avarský kaganát**. Zasahoval aj na územie dnešného Slovenska - pod ich vplyvom boli hlavne juhozápadné Slovensko a časť východného Slovenska.

Slovania nazývali Avarov Obrami. Mali dobre vyzbrojenú jazdu, žili kočovným spôsobom života a ich hlavným spôsobom obživy bolo získavanie vojenskej koristi z lúpežných výprav. Stavali si kruhovité opevnenia, tzv. **hrinky**.

Keďže časti územia Slovenska tvorili severnú hranicu mocensko - vojenského vplyvu Avarov, dostali sa naši predkovia do tesného kontaktu s avarskou vojenskou silou. Avari si podmanili/ podrobili Slovanov, ktorí museli platiť poplatky, boli braní do zajatia, stávali sa z nich tzv**. befulci**, teda tí čo bojovali v prvých šíkoch avarského vojska. Avari drancovali slovanské osady, brali dobytok, znásilňovali ženy, vypaľovali príbytky... Až keď sa Avari v 7. storočí neúspešne pokúšali útočiť na Byzanciu a boli porazení pri Konštantínopole, si Slovania uvedomili možnosť poraziť nepriateľa. Vypuklo protiavarské povstanie, ktorého hybnou silou bola práve expanzia Avarov.

**Dunaj** zohrával veľmi dôležitú úlohu pri vojenských výpravách, pri diaľkovom európskom obchode a na sútoku Dunaja a Moravy sa križovali dôležité obchodné cesty - **podunajská a jantárová**. Práve po Dunaji prichádzali aj kupci z Franskej ríše, ktorí obchodovali so Slovanmi. Jeden z nich, **Samo**, sa postavil do čela povstania proti Avarom (**622- 623**), poskytol Slovanom zbrane a pomohol im Avarov poraziť. Pod jeho vedením sa slovanské kmene zjednotili a vytvorili **prvý známy kmeňový zväz Slovanov - Samovu ríšu**. Samo sa stal kráľom. O Samovi a Samovej ríši nemáme veľa informácií, tie ktoré sú, pochádzajú zväčša z tzv**. Fredegarovej kroniky**.

Samova ríša počas svojej existencie viedla viacero výbojných akcií. Najväčšou bola vojna proti Franskej ríši vedenej panovníkom **Dagobertom**. Slovania prepadli a olúpili franské obchodné karavany, obchodníkov zabili a tovar si ponechali. Dagobert žiadal náhradu za škody, ktorej sa nedočkal, preto chcel Slovanov potrestať. Zorganizoval vojsko, dokonca dostal vojenskú podporu od Longobardov. Rozhodujúca trojdňová bitka sa odohrala **631 pri** **Vogastisburgu** (hlavné centrum Samovej ríše), kde boli franské vojská porazené. Slovania následne útočili priamo na Franskú ríšu. Dodnes nie je jasné, kde sa **Vogastisburg** nachádzal, je viacero teórií (medzi Viedňou a bratislavskou bránou, na sútoku Dunaja a Moravy, samotná Bratislava).

V roku **658** Samo zomiera a následne sa rozpadáva aj samotná Samova ríša. Jej územie sa s najväčšou pravdepodobnosťou rozprestieralo na **Záhorí, južnej Morave, Dolnom Rakúsku, časti západného Rakúska a na západe Slovenska**. Archeologické výskumy však naznačujú, že nálezy predveľkomoravského a veľkomoravského obdobia sa územne kryjú, teda na tomto území bolo trvalé nepretržité osídlenie, čo dáva predpoklad, že budúca Veľká Morava vzniká približne na tom území, kde existovala Samova ríša.

**Samo**

Nemáme o ňom veľa informácií. Pôvod má pravdepodobne v Belgicku alebo vo Francúzsku. Bol obchodníkom, obchodoval aj so zbraňami. Čiastočne ovládal jazyk Slovanov. Stal sa zakladateľom prvého kmeňového zväzu Slovanov, jeho kráľom. Mal 12 manželiek, 22 synov a 15 dcér. Jeho ríša trvala **od roku 623 do roku 658, teda 35 rokov**. Po zániku Samovej ríše sa Slovania dostávajú opäť pod avarský vplyv, avšak avarský útlak už nebol tak silný, ako v predchádzajúcich obdobiach.